Πάολο Τζιορντάνο Ορσίνι, δούκας του Μπρατσιάνο

Ο Πάολο Τζιορντάνο, ιταλ.: Paolo Giordano Orsini duca di Bracciano (1541 – 13 Νοεμβρίου 1585) από τον Οίκο των Ορσίνι ήταν Ιταλός ευγενής, και ο 1ος δούκας του Μπρατσάνο από το 1560.

 Βιογραφία 
Γιος του Τζιρόλαμο Ορσίνι και της Φραντσέσκα Σφόρτσα, ήταν εκ πατρός εγγονός τής Φελίτσε ντελα Ρόβερε (νόθης κόρης του πάπα Ιουλίου Β΄) και του Τζαν Τζορντάνο Ορσίνι, και εκ μητρός εγγονός του κόμη Μπόζιο Σφόρτσα και της Κοστάντσας Φαρνέζε, νόθης κόρης του πάπα Παύλου Γ΄.

Στις 3 Σεπτεμβρίου 1558 νυμφεύτηκε την Iσαβέλλα των Μεδίκων, κόρη του Κόζιμο Α΄ μεγάλου δούκα της Τοσκάνης, στο Πότζιο α Καϊάνο.  Ο Πάολο Τζιορντάνο έζησε κυρίως στη Ρώμη και στο κάστρο του στο Μπρατσάνο, παρά με τη σύζυγό του, η οποία έμενε κυρίως στη Φλωρεντία. Το 1571 συμμετείχε στη Ναυμαχία της Ναυπάκτου. Έναν χρόνο αργότερα, τον Οκτώβριο του 1572, υπηρέτησε ως στρατηγός του ισπανικού πεζικού, σε μία εκστρατεία που προσπάθησε να ανακτήσει τη φρουρά του Ναυαρίνου στην Πελοπόννησο.  Αφού υπέστη αρκετές αποβολές (το 1559, το 1560, δύο το 1564 και την τελευταία το 1570), η Ισαβέλλα τελικά γέννησε δύο παιδιά: την 1η Μαρτίου 1571 γεννήθηκε η κόρη τους Φραντσέσκα Ελεονώρα  και στη συνέχεια ο γιος τους Βιρτζίνιο τον Σεπτέμβριο του 1572.

Στις 16 Ιουλίου 1576 η σύζυγός του απεβίωσε απροσδόκητα στη βίλα των Μεδίκων στο Τσερέτο Γκουίντι κατά τη διάρκεια κυνηγετικών διακοπών. Σύμφωνα με τον αδελφό της, Φραγκίσκο Α΄ μεγάλο δούκα της Τοσκάνης, αυτό συνέβη «ενώ έπλενε τα μαλλιά της το πρωί... Βρέθηκε από τον σινιόρ Πάολο Τζιορντάνο στα γόνατά της, έχοντας πέσει αμέσως νεκρή, αλλά ο σινιόρ διασφάλισε ότι είχε χρόνο να εξομολογηθεί στον Θεό».  Αυτή η επίσημη εκδοχή των γεγονότων δεν έγινε γενικά πιστευτή, και ο πρέσβης της Φερράρας, Έρκολε Κορτίλε, έλαβε πληροφορίες ότι η Ισαβέλλα «στραγγαλίστηκε το μεσημέρι» από τον σύζυγό της, παρουσία αρκετών υπηρετών που κατονομάστηκαν. 

Η Ισαβέλλα ήταν ο δεύτερος ξαφνικός θάνατος σε μία απομονωμένη εξοχική βίλα στην οικογένεια των Μεδίκων, καθώς η εξαδέλφη της, Ελεονώρα ντι Γκαρθία του Τολέδου, είχε αποβιώσει από παρόμοιο «ατύχημα» λίγες μόνο ημέρες νωρίτερα.  Οι περισσότεροι ιστορικοί υποθέτουν ότι ο Πάολο Τζιορντάνο σκότωσε τη σύζυγό του, ως αντίποινα για το ότι διατηρούσε ερωτική σχέση με τον εξάδερφό του Τρόιλο Ορσίνι, ή ότι ενήργησε κατόπιν οδηγιών τού αδελφού τής Ισαβέλλας, τού μεγάλου δούκα της Τοσκάνης. 

Τα στοιχεία του εγκλήματος έχουν εντοπιστεί από την ιστορικό Καρολάιν Π. Μέρφι, στην αλληλογραφία μεταξύ του Έρκολε Κορτίλε, πρέσβη της Φερράρας, και του Αλφόνσου Β' των Έστε, όπου γίνεται αναφορά σε στραγγαλισμό με τη βοήθεια κάποιου Μάξιμου ιππότη της Μάλτας, που ήταν φίλος των Ορσίνι. 

Μετά από αυτά τα γεγονότα, ο Πάολο Τζιορντάνο επέστρεψε στη Ρώμη, όπου ξεκίνησε μία σχέση με τη Βιτόρια Ακκοραμπόνι, σύζυγο του Φραντσέσκο Περέττι, ανιψιού του μελλοντικού πάπα Σίξτου Ε΄. Ο Περέττι δολοφονήθηκε, όπως πιστεύεται, με εντολή του Πάολο Τζιορντάνο, τον Απρίλιο του 1581. Καταζητούμενος τόσο από την παπική, όσο και από την τοσκανική αστυνομία, ο Πάολο Τζιορντάνο κατέφυγε στη βόρεια Ιταλία, πρώτα στη Βενετία και στη συνέχεια στο Αμπάνο και το Σαλό με την ερωμένη του, την οποία έγημε στις 20 Απριλίου 1585. Απεβίωσε στο Σαλό στις 13 Νοεμβρίου 1585. 

Στις 22 Δεκεμβρίου η Βιτόρια δολοφονήθηκε από τον Λουδοβίκο Ορσίνι της γραμμής Moντεροτόντo, μετά από παρότρυνση του μεγάλου δούκα της Τοσκάνης.  Οι Μέδικοι (Φραγκίσκος Α΄ και καρδινάλιος Φερδινάνδος (Α΄)) επιθυμούσαν να εξασφαλίσουν κινητά περιουσιακά στοιχεία στην κατοχή της Βιτόρια, για τον ανιψιό τους Βιρτζίνιο Ορσίνι, γιο του Πάολο Τζορντάνο από τον πρώτο του γάμο και κύριο κληρονόμο.

 Οικογένεια 
Με την πρώτη του σύζυγο, Ισαβέλλα των Μεδίκων, απέκτησε δύο παιδιά:  
 Φραντσέσκα Ελεονώρα (1 Μαρτίου 1571 - 1634). Παντρεύτηκε τον Αλέξανδρο Σφόρτσα, δούκα του Σένι.
 Βιρτζίνιο (1572 - 1615). 2ος δούκας του Μπρατσάνο. Νυμφεύτηκε τη Φλάβια Περέττι, ανιψιά του πάπα Σίξτου Ε΄.

 Παραπομπές 

 Εξωτερικοί σύνδεσμοι 


Κατηγορία:Οικογένεια Ορσίνι
Κατηγορία:Πρόσωπα των Παπικών Κρατών